Det Forenede Kongeriges bekendtgørelse vedrørende Europa-Parlamentets og Rådets direktiv 94/22/EF af 30. maj 1994 om betingelserne for tildeling og udnyttelse af tilladelser til prospektering, efterforskning og produktion af kulbrinter

(2004/C 56/02)

(EØS-relevant tekst)

DET FORENEDE KONGERIGES MEDDELELSE OM ONSHORE- OG OFFSHORE-OLIE- OG GASLICENSRUNDE

HANDELS- OG INDUSTRIMINISTERIET

THE PETROLEUM (PRODUCTION) (SEAWARD AREAS) REGULATIONS 1988

OFFSHORE (TIL HAVS)

1) Under henvisning til Petroleum (Production) (Seaward Areas) Regulations 1988 (S.I. 1988 nr. 1213), med senere ændringer ("1988 Regulations") og Hydrocarbons Licensing Directive Regulations 1995 (S.I. 1995 No. 1434), indbyder handels- og industriministeren alle interesserede til at ansøge om havproduktionstilladelser (i det følgende benævnt "traditionelle tilladelser"), iværksætter-havproduktionstilladelser (i det følgende benævnt "iværksættertilladelser"), og grænse-havproduktionstilldelser (i det følgende benævnt "grænsetilladelser"). Ministeren opfordrer navnlig til ansøgninger om "grænsetilladelser" og "traditionelle tilladelser" i områderne SEA 1 og SEA 4 og til ansøgninger om "traditionelle tilladelser" og "iværksættertilladelser" i områderne SEA 2 og SEA 3. Oplysninger om disse tilladelsestyper findes på netstedet www.og.dti.gov.uk.

2) Denne indbydelse gælder de blokke og blokafsnit, der på denne bekendtgørelses offentliggørelsestidspunkt ikke allerede omfattes af en olieproduktionstilladelse i de områder, som er indtegnet på kortene i handels- og industriministeriets bibliotek, hvor de kan konsulteres efter forudgående aftale (se under kontaktoplysninger) mellem kl. 9.15 og 16.15 mandag-fredag indtil den 2. juni 2004. Kortene og en liste over de blokke og blokafsnit, som indgår i dette tilbud, findes også på handels- og energiministeriets (DTI's) olie- og gasnetsted (www.og.dti.gov.uk). Dette er den 22. licensrunde til Det Forenede Kongeriges kontinentalsokkel (UKCS).

3) Tilladelser, der udstedes som følge af denne indbydelse, kommer til at indeholde betingelser, der hovedsagelig bygger på standardbestemmelserne i Schedule 2 og 3 til Petroleum Licensing (Exploration and Production) (Seaward and Landward) Regulations 2004.

4) Der er gennemført en strategisk miljøvurdering (SEA) af det område, der er mærket SEA 4. Resultaterne heraf findes på følgende netsted (SEA'er for områderne SEA 1-SEA 3 findes på samme netsted):

http://www.offshore-sea.org.uk/sea/ index.php

ANSØGNING OM TILLADELSE

5) Til ansøgninger skal anvendes ansøgningsformularen for Seaward Production Licences (produktionstilladelser), som findes på DTI's olie- og gasnetsted eller kan rekvireres hos "Licensing and Consents Unit Licence Administration" (se kontaktoplysninger). Ansøgningen skal gælde enten grænsetilladelser, iværksættertilladelser eller traditionelle tilladelser, det kan ikke ske samlet. Ansøgeren kan ansøge om forskellige typer tilladelser til forskellige områder, men kan ikke ansøge om forskellige typer tilladelser til det samme område. Alle ansøgninger, dvs. til traditionelle tilladelser, iværksættertilladelser og grænsetilladelser, indleveres til Department of Trade and Industri, 1 Victoria Street, London SW1H 0ET, Det Forenede Kongerige, sammen med et gebyr på 2820 GBP pr. ansøgning. Handels- og industriministeriet vil opstille en skranke, hvor ansøgninger til traditionelle tilladelser og grænsetilladelser modtages mellem kl. 9.30 og 13.00 den 3. juni 2004. For ansøgninger til iværksættertilladelser vil der blive oprettet en skranke mellem kl. 9.30 og 13.00 den 4. juni 2004, dog modtages også ansøgninger, som afleveres tidligere. Ingen ansøgninger modtages efter den sidste dato kl. 13.00.

6) Ansøgningerne bedømmes på baggrund af det stadige behov for hurtig, grundig, effektiv og sikker efterforskning af olie- og gasressourcer inden for Det Forenede Kongeriges kontinentalsokkel under behørig hensyntagen til miljøet.

7) Når der ansøges om flere end én blok, skal der angives en foretrukken rækkefølge. Der er ikke begrænsninger for, hvor mange blokke der kan ansøges om, men der vil blive sat en øvre grænse for, hvor stort et sammenhængende område en licens kan omfatte, og hvor stort et samlet areal en bestemt ansøgergruppe kan få tildelt. DTI kan også begrænse tildelingen af antal blokke i et sammenhængende område eller spredningen af tilladelser, hvor det er hensigtsmæssigt for at gøre indvindingen på UKCS så stor som mulig.

8) Yderligere oplysninger om, hvilket materiale ansøgerne kan bruge til støtte for deres ansøgninger, findes i "Notes for Applicants", der kan fås ved henvendelse til Licence Administration og på DTI's Oil & Gas-websted (se nedenstående kontaktoplysninger).

Traditionelle ansøgninger

9) Ansøgningerne vil blive bedømt efter følgende kriterier:

a) ansøgerens økonomiske formåen med hensyn til udførelsen af det aftalte arbejdsprogram for den første periode på 4 år (Initial Term Work Programme)

b) ansøgerens tekniske formåen med hensyn til udførelsen af det aftalte arbejdsprogram for den første periode og eventuelle andre relevante aktiviteter, der er tilladt i henhold til tilladelsen (under hensyntagen til kvaliteten af de geotekniske analyser og graden af innovation)

c) eventuel manglende aktivitet, effektivitet eller ansvarsbevidsthed fra ansøgerens side, hvis denne allerede har haft en tilladelse i henhold til Petroleum Act 1998 eller tidligere lovgivning med lignende virkning.

10) Den påtænkte operatør i hver ansøgergruppe (herunder selskaber, som er eneansøgere) skal give en redegørelse for sin generelle miljøpolitik ved udførelsen af licensaktiviteterne til havs.

Grænseansøgninger

11) Ansøgningerne vil blive bedømt efter følgende kriterier:

a) ansøgerens økonomiske formåen med hensyn til udførelsen af det aftalte arbejdsprogram for den anden periode (på 6 år)

b) ansøgerens tekniske formåen med hensyn til udførelsen af det aftalte arbejdsprogram for den første periode og eventuelle andre relevante aktiviteter, der er tilladt (under hensyntagen til kvaliteten af de geotekniske analyser og graden af innovation)

c) eventuel manglende aktivitet, effektivitet eller ansvarsbevidsthed fra ansøgerens side, hvis denne allerede har haft en tilladelse i henhold til Petroleum Act 1998 eller tidligere lovgivning med lignende virkning.

12) Den påtænkte operatør i hver ansøgergruppe (herunder selskaber, som er eneansøgere) skal give en redegørelse for sin generelle miljøpolitik ved udførelsen af licensaktiviteterne til havs.

Iværksætteransøgninger

13) Ansøgningerne vil blive bedømt efter følgende kriterier:

a) ansøgerens tekniske og innovative formåen med hensyn til udførelsen af det aftalte arbejdsprogram for iværksættelse af et levedygtigt boreprojekt i løbet af tilladelsens to første år samt eventuelle andre aktiviteter, som er omfattet af licensen

b) kvaliteten af ansøgerens metode til at tilvejebringe de yderligere finansielle og tekniske ressourcer, der bliver nødvendige for at færdiggøre det arbejdsprogram, der påregnes for de sidste to år af den første periode

c) eventuel manglende aktivitet, effektivitet eller ansvarsbevidsthed fra ansøgerens side, hvis denne allerede har haft en tilladelse i henhold til Petroleum Act 1998 eller tidligere lovgivning med lignende virkning.

14) Iværksættertilladelser udløber efter to år, hvis tilladelsens indehaver ikke over for DTI har godtgjort, at han teknisk og økonomisk er i stand til at færdiggøre arbejdsprogrammet for den første periode, som indeholder et fast tilsagn om inden for dette tidsrum at foretage mindst en boring eller udføre en tilsvarende væsentlig aktivitet efter aftale. Arbejdsprogrammet for den første periode skal udføres på 4 år.

15) Efter behandling af ansøgningerne vil ministeren skriftligt give alle ansøgerne meddelelse om udfaldet. I alle tilfælde, hvor ministeren er indforstået med at give en tilladelse, vil DTI udarbejde et tilladelsesudkast og sende det til den udvalgte ansøger, der får mulighed for at acceptere det ved at returnere det til DTI, underskrevet af alle medlemmer af ansøgergruppen. Ansøgere, der har fået afslag, kan få begrundelsen for afslaget tilsendt på skriftlig anmodning til ministeren.

16) Regeringen påtager sig intet ansvar for eventuelle udgifter, som ansøgeren har haft i forbindelse med forberedelse og udarbejdelse af ansøgningen.

VEDERLAG FOR TILLADELSEN

17) For enhver tilladelse, der udstedes som følge af denne indbydelse, erlægges følgende vederlag i henhold til "standardbestemmelserne og tillæggene" til tilladelsen:

Traditionelle tilladelser

a) fire årlige beløb, hvoraf det første skal betales på tilladelsens begyndelsestidspunkt, på 150 GBP for hver kvadratkilometer af det område, tilladelsen gælder, til betaling på årsdagen for tilladelsens ikrafttræden

b) et efterfølgende årligt beløb på 300 GBP for hver kvadratkilometer af det område, tilladelsen gælder, stigende hvert år med 900 GBP til maksimalt 7500 GBP pr. kvadratkilometer (dette beløb revideres hvert andet år efter raffinaderiernes råolieprisindeks, som offentliggøres i Digest of UK Energy Statistics).

Iværksættertilladelser

c) som for traditionelle ansøgninger, dog således at vederlagene for tilladelsens første to år vil reduceres med 90 %.

Grænsetilladelser

d) seks årlige beløb, hvoraf det første skal betales på tilladelsens begyndelsestidspunkt, på 150 GBP for hver kvadratkilometer af det område, tilladelsen gælder, til betaling på årsdagen for dens ikrafttræden, dog således at beløbene nedsættes med 90 % for tilladelsens to første år

e) derefter et årligt beløb (se ovenfor) efter samme satser som for traditionelle ansøgninger.

ONSHORE (PÅ LAND)

THE PETROLEUM (PRODUCTION) (LANDWARD AREAS) REGULATIONS 1995

18) Under henvisning til Petroleum (Production) (Landward Areas) Regulations 1995 (S.I. 1995 nr. 1436) og Hydrocarbons Licensing Directive Regulations 1995 (S.I. 1995 nr. 1434) indbyder handels- og industriministeren alle interesserede til at ansøge om olieefterforsknings- og olieudvindingstilladelse i de kystområder, som ligger over middelhøjvandslinjen (området neden for middelhøjvandslinjen inden for Solent Bay-skæringslinjerne, som er angivet på kortene i det følgende, indgår i dette tilbud, men der kan ikke foretages boring på land ifølge de tilladelser, som udstedes til dette område), som ikke allerede omfattes af en olieproduktionstilladelse eller et udbud uden for tilladelsesrunden på tidspunktet for denne bekendtgørelses offentliggørelse og er indtegnet på de kort, der findes på handels- og industriministeriets bibliotek, 1 Victoria Street, London SW1H 0ET. Kortene kan konsulteres efter forudgående aftale (tlf. (44-207) 215 50 06, fax (44-207) 215 56 65) mellem kl. 9.15 og 16.45 mandag til fredag indtil den 2. juni 2004. Kortene kan også ses på DTI's websted for olie og gas: http://www.og.dti.gov.uk. Dette er den 12. landtilladelsesrunde.

19) På betingelserne i det foregående udbydes blokkene NS 88; 89; 97; 98 og 99 på Det Forenede Kongeriges oversigtskort uden for tilladelsesrunden og indgår derfor ikke i den 12. landtilladelsesrunde.

Ansøgning om tilladelse

20) Vedrørende de i punkt 18 omtalte blokke:

a) indgives ansøgninger ved hjælp af en standardiseret ansøgningsformular, som kan fås ved henvendelse til handels- og industriministeriet. Eksemplarer af ansøgningsformularen og alle andre dokumenter, hvorom det fremgår i denne meddelelse, at de kan fås ved henvendelse til handels- og industriministeriet, kan fås ved henvendelse til Licensing, Exploration and Development Branch, Oil and Gas Directorate, Department of Trade and Industry, 1 Victoria Street, London SW1H 0ET (tlf. (44-207) 215 51 11 eller (44-207) 215 50 32, fax (44-207) 215 51 42). Denne dokumentation kan også ses på DTI's websted for olie og gas: http://www.og.dti.gov.uk

b) indgives ansøgningerne til Licensing and Consents Unit i Department of Trade and Industry, 1 Victoria Street, London SW1H 0ET mellem kl. 9.30 og 13.00 den 3. juni 2004 sammen med et gebyr på 1000 GBP pr. ansøgning. Der modtages ikke ansøgninger efter kl. 13.00 den 3. juni 2004

c) skal ansøgerne så vidt muligt angive, om der blandt de blokke, som ansøgningen dækker, er nogle, som de foretrækker frem for andre, ligesom de skal angive, om nogle af de ansøgte blokke er alternativer

d) skal ansøgerne give oplysninger om det arbejdsprogram, de vil udføre i den første periode, hvis de får tilladelsen (se nedenstående punkt 7)

e) findes der yderligere oplysninger om, hvilket materiale der kan benyttes som støtte for ansøgningen, i "Notes for Applicants", der kan fås ved henvendelse til handels- og industriministeriet eller på DTI's olie- og gaswebsted: http://www.og.dti.gov.uk

21) Ansøgningerne vil blive bedømt på baggrund af det stadige behov for hurtig, grundig, effektiv og sikker efterforskning af olie- og gasressourcer inden for Storbritanniens fastland. Ansøgningerne vil blive bedømt efter følgende kriterier:

a) ansøgerens økonomiske formåen med hensyn til udførelsen af den virksomhed, som tilladelsen gælder for, i den første periode, herunder arbejdsprogrammet for vurdering af det fulde potentiel i det område inden for det eller de afsnit, som ansøgningen gælder for

b) ansøgerens tekniske formåen med hensyn til udførelsen af den virksomhed, som tilladelsen gælder for, i den første periode, herunder identifikation af kulbrintemuligheder inden for det eller de afsnit, som ansøgningen gælder for; vurderingen af den tekniske formåen baseres delvis på kvaliteten af de geologiske analyser af det eller de afsnit, som ansøgningen gælder for (herunder om det allerede udførte eller foreslåede tekniske arbejde er innovativt)

c) den måde, hvorpå ansøgeren foreslår at udføre den virksomhed, som tilladelsen gælder for, herunder kvaliteten af arbejdsprogrammet for vurdering af det fulde potentiel i det område, som ansøgningen gælder for

d) hvis ansøgeren har eller har haft en tilladelse i henhold til Petroleum (Production) Act 1998, kan manglende effektivitet eller ansvarsbevidsthed fra ansøgerens side blive taget i betragtning.

22) Efter behandling af ansøgningerne vil ministeren skriftligt give alle ansøgerne meddelelse om udfaldet. I de tilfælde, hvor ministeren er indforstået med at give en tilladelse, vil DTI udarbejde et tilladelsesudkast og sende det til den udvalgte ansøger, som da får mulighed for at acceptere det ved at returnere det til DTI, underskrevet af alle medlemmer i ansøgergruppen. Ansøgere, der har fået afslag, kan få begrundelsen for afslaget tilsendt på skriftlig anmodning til ministeren.

23) Regeringen påtager sig intet ansvar for eventuelle udgifter, som ansøgeren har haft med forberedelse og udarbejdelse af ansøgningen.

Tilladelsens gyldighedsperiode og betaling af vederlag

24) Tilladelser, der udstedes med hensyn til de i punkt 18 omtalte blokke, indeholder bestemmelser, der er baseret på "Model Clauses" anført i "Schedule 4" til Petroleum (Production) (Landward Areas) Regulations 2004. Tilladelser gælder for en første periode på seks år og derefter for en periode på fem år. Tilladelsen kan efter udløbet af anden periode forlænges i endnu 20 år.

25) For tilladelser til olieefterforskning og olieudvinding, der udstedes som følge af denne opfordring, erlægges følgende vederlag:

a) en betaling på 25 GBP for hver kvadratkilometer af det område, tilladelsen gælder, når tilbuddet om tilladelse accepteres

b) på et,- to-, tre-, fire- og femårsdagen for tilladelsesperiodens begyndelsestidspunkt betales 25 GBP for hver kvadratkilometer af det område, som tilladelsen gælder for

c) på seksårsdagen og efterfølgende årsdage for tilladelsesperiodens begyndelsestidspunkt betales et beløb, der beregnes på grundlag af antallet af kvadratkilometer i det område, som tilladelsen gælder for, og som hvert andet år reguleres efter raffinaderiernes råolieprisindeks (som offentliggøres i Digest of UK Energy Statistics), hvis ministeren træffer beslutning herom. Mere detaljerede oplysninger om beløbenes størrelse kan fås fra handels- og industriministeriet.

Almindelige bestemmelser - fortrolig behandling af oplysninger

26) Materiale, som indleveres til støtte for ansøgningerne, behandles fortroligt i henhold til retningslinjerne i "Code of Practice on Access to Government Information".

Undtagelser

27) Betingelser, bestemmelser, betalinger og andre oplysninger vedrørende den enkelte tilladelse vil normalt være som anført i det ovenstående; ministeren forbeholder sig imidlertid ret til at ændre disse i visse tilfælde for at tage særlige omstændigheder i betragtning (f.eks. tilladelser, der gælder felter, som er taget ud af drift).

Ansøgningsdatoer

28) Seaward Production Licences ("traditionelle tilladelser"), Frontier Seaward Production Licences ("grænsetilladelser"), Landward Petroleum Exploration and Development Licences: fra 9.30 til 13.00 den 3. juni 2004.

29) Promotional Seaward Production Licences ("iværksættertilladelser"): fra 9.30 til 13.00 den 4. juni 2004.

Kontaktoplysninger

Licence Administration: Oil and Gas Directorate, Department of Trade and Industry, 1 Victoria Street, London SW1H 0ET (tlf. (44-207) 215 51 11, fax (44-207) 215 50 70).

Department of Trade and Industry Library: 1 Victoria Street, London SW1H 0ET (tlf. (44-207) 215 50 06/7, fax (44-207) 215 56 65).

Licensing and Consents Unit websted: www.og.dti.gov.uk